ועדת הכספים, כנסת 18, פרוטוקול מספר 639, 2011-01-05 10:00

ציון פיניאן: בוקר טוב, אני מתכבד לפתוח את ישיבת ועדת הכספים.

ציון פיניאן: על סדר היום תקנות הרשות השנייה לטלוויזיה ורדיו (כספים) (תיקון), התשע"א-2010.

ציון פיניאן: מי מציג את הנושא?

ליאת גלזר: אנחנו נציג.

ליאת גלזר: תקנות הרשות השנייה (כספים) מסדירות בין היתר את נושא תשלום תמלוגים על ידי זכייניות הטלוויזיה של הרשות השנייה שאלה קשת, רשת וערוץ 10.

ליאת גלזר: כרגע במסגרת התקנות הנוכחיות שיעור התמלוגים שקבוע לזכייניות הוא 4 אחוזים ובמסגרת התקנות האלה מוצעת הפחתה בשיעור על מנת ליצור שיעור תמלוגים דומה ככל האפשר לשיעור שחל ביתר שווקי הטלקום והשידורים הרב-ערוציים של הוט ו-יס.

ליאת גלזר: כרגע בתקנות של הטלקום, שאלה החברות הנייחות והחברות הסלולריות, החברות הבין לאומיות ו-הוט ו-יס, השיעור  עומד על אחוז אחד, כאשר אנחנו הבאנו בפני הוועדה עוד סט של תקנות שצפוי להידון בהמשך.

זבולון אורלב: למה לא חושבים לעלות שם במקום להוריד כאן?

ליאת גלזר: קודם כל, גם שם חושבים להעלות, אבל לא לארבעה אחוזים.

ליאת גלזר: במסגרת סט נוסף של תקנות שהבאנו בפני הוועדה והוא יידון כאן בהמשך, מוצע שם בהוראת שעה להעלות את שיעור התמלוגים בשנת 2011 ל-1.75 אחוז ובשנת 2012 לשניים וחצי אחוזים.

ליאת גלזר: כרגע, במסגרת התקנות האלה, לגבי זכייניות הרשות השנייה, אנחנו מציעים אותם שיעורים.

ליאת גלזר: כלומר, בשנת 2010 השיעור יהיה אחוז אחד, בשנת 2011 השיעור יהיה 1.75 אחוז, בשנת 2012 השיעור יהיה 2.5 אחוזים ובשנת 2013 ואילך השיעור יהיה אחוז אחד.

אמנון כהן: להוריד מארבעה?

ליאת גלזר: להוריד מארבעה אחוזים.

ציון פיניאן: ניתן להם לסיים ואחר כך חברי הכנסת יוכלו להתייחס.

ציון פיניאן: גם השר רוצה להתייחס.

ליאת גלזר: עד כאן.

ציון פיניאן: מ-2013 השיעור יורד לאחוז אחד.

ליאת גלזר: כן.

אמנון כהן: אבל שם אתם רוצים להעלות.

ליאת גלזר: שם אנחנו רוצים להעלות רק לשנתיים.

אמנון כהן: מה יהיה אחר כך?

ליאת גלזר: חזרה לאחוז אחד.

פניה קירשנבאום: למה?

נגה רובינשטיין: מטעמים פיסקליים.

נגה רובינשטיין: נמצא כאן נציג האוצר שיוכל להתייחס.

שי חרמש: אני עוד לא הבנתי למה זה עולה ואחר כך יורד.

אמנון כהן: בכמה כסף מדובר?

ציון פיניאן: ארבעים מיליון שקלים.

ציון פיניאן: אני מבין שהכל ביחד זה ארבעים מיליון.

קריאה: בין ארבעים לחמישים מיליון.

זבולון אורלב: כמה זה כל החוק?

ציון פיניאן: שאלתם ונציג האוצר יענה.

עופר מרגלית: הרעיון הכללי של זה הוא שיהיה אחוז תמלוגים אחיד לכל שוק התקשורת.

עופר מרגלית: אנחנו בעצם מצמידים את כל שוק התקשורת.

שי חרמש: למה פעם אחת זה עולה ואחרי כן זה יורד?

חיים אורון: אתה מדבר על משהו שהוא לא היום.

חיים אורון: זה לא מונח לפניך מה שעולה ויורד.

אמנון כהן: תתייחס לירידה.

אמנון כהן: הוא לא אמר בכמה כסף מדובר.

ציון פיניאן: עדיף שלא יגיד לך.

ציון פיניאן: אדוני השר, בבקשה.

משה כחלון: בוקר טוב אדוני היושב ראש, אני מתנצל על האיחור.

ציון פיניאן: אני הטעיתי אותך.

ציון פיניאן: אמרתי לך שהישיבה היא ב-10:00.

משה כחלון: נאמר לי שהישיבה תהיה ב-10:00 והגעתי ב-09:50.

משה כחלון: על כל פנים, מדובר בהפחתת תמלוגים.

משה כחלון: משרד התקשורת תומך בהפחתת תמלוגים לשוק התקשורת.

משה כחלון: האוצר החליט על העלאה של השנתיים הקרובות מטעמים פיסקאליים, כפי שאמרה היועצת המשפטית של המשרד.

משה כחלון: מי שלא יודע מה זה טעמים פיסקאליים, זה חסר כסף.

משה כחלון: פיסקאלי זאת מילה יפה לקבל כסף.

שי חרמש: כשלוקחים ממך, זה מוניטארי.

משה כחלון: רוב שוק התקשורת, לא כולו, למעט רדיו, עומד היום על אחוזים זהים.

שי חרמש: על כמה עומד הרדיו?

משה כחלון: הרדיו עומד על ארבעה אחוזים, רדיו אזורי שגם עליו נדבר היום.

משה כחלון: אנחנו מיישרים קו.

משה כחלון: בשנתיים הקרובות יהיה 1.75 אחוז, לאחר מכן 2.5 אחוזים ואחר כך זה ירד לאחוז, אבל ביתר גופי התקשורת, אם אנחנו נקבל שיתוף פעולה מהחברות – ולא מדובר כרגע על שידורים אבל גם שידורים נכללים – ונוכל להכניס תחרות ולהכניס פלטפורמות נוספות וערוצים נוספים, אנחנו נמליץ להפחית את זה לאפס.

משה כחלון: אני לא רואה שום ערך בתמלוגים כאשר בסוף הצרכן של אותו גוף לא נהנה מהם.

משה כחלון: תמלוגים זה תמיד טוב, הכסף מגיע לאוצר ועושים אתו כל מיני פעולות חשובות יותר וחשובות פחות, אבל אנחנו במשרד התקשורת חושבים שכסף שמגיע מהתקשורת צריך לחזור לצרכנים בתחום התקשורת, בהוזלות, בתחרות, ביישומים נוספים, בתשתיות.

משה כחלון: לכן זאת הדרך שלנו וזאת העמדה שלנו.

משה כחלון: מגיע כסף מהתקשורת, יחזור לצרכני התקשורת.

משה כחלון: לכן, אם במהלך השנה גם ה-MVNO, גם תשתית DPT שאנשים יוכלו לקבל שידורים בחינם ולא יהיו חייבים להתחבר ב-300 שקלים ל-יד ו-הוט, אלא לקבל 10 או 15 ערוצים בחינם או בתשלום חד פעמי של 300 שקלים, אנחנו נמליץ להפחית את זה לאפס.

משה כחלון: אותו הדבר גם בחברות הסלולר.

משה כחלון: תיכנס תחרות, יהיו הפחתות מחירים ואנחנו נמליץ גם שם להוריד את זה לאפס.

משה כחלון: כעת יש את החלק השני של הרדיו שאנחנו מנסים למצוא דרך.

משה כחלון: משרד התקשורת תומך בהפחתה גם של הרדיו האזורי.

רוחמה אברהם-בלילא: זה לא מוצע על הפרק?

משה כחלון: כאן זה לא מוצע על הפרק, אבל אחר כך ננסה, תוך כדי הדיון, לתת לזה מענה.

שי חרמש: אם שוויון, צריך להיות שוויון לכולם.

משה כחלון: נכון.

משה כחלון: כאן זאת פרוצדורה.

משה כחלון: התמיכה קיימת ואני תומך בזה.

משה כחלון: משרד התקשורת תומך בזה ותכף נשמע את עמדת האוצר.

יעקב אדרי: למה?

יעקב אדרי: אני גם רואה כאן אגרת טלוויזיה ורדיו.

משה כחלון: אלה הדברים אדוני היושב ראש.

רוחמה אברהם-בלילא: מה ההיגיון שאם מביאים הצעה כזאת מצמידים בין הטלוויזיה לרדיו?

רוחמה אברהם-בלילא: איזה היגיון יש לזה?

משה כחלון: מטעם משרד התקשורת אני אומר לפרוטוקול, זה טכני בלבד.

משה כחלון: זה לא שאנחנו תומכים בזה ובזה לא.

משה כחלון: בואו נמצא את הדרך.

ציון פיניאן: חבר הכנסת אורון הוא הראשון שנרשם.

חיים אורון: אדוני השר, עם כל אהבתי אליך, אין משרד תקשורת ומשרד אוצר.

חיים אורון: הממשלה באה ואומרת שהיא מעלה את התגמולים, לא השבוע, בשבוע הבא.

חיים אורון: תגידו לנו את כל הסיפור בלי מנות, בלי שר אוצר רוצה ובלי פיסקאלי או לא פיסקאלי.

חיים אורון: מה שמופיע כאן, תנו תמונה שלמה על מה שמופיע.

משה כחלון: אני חושב שקיבלת תמונה מדויקת.

חיים אורון: אבל זה במנות.

חיים אורון: היום דנים על ההפחתה, בשבוע הבא ידונו על ההעלאה.

משה כחלון: מי אמר שבשבוע הבא דנים על העלאה?

חיים אורון: טלקום.

משה כחלון: בסדר.

חיים אורון: אחרי שאמרתי שאני אוהב אותך, תאמין לי שאני יודע על מה אני מדבר.

חיים אורון: העמדה המקצועית שלך היא שצריך להוריד אבל לאוצר יש בעיה של 200 מיליון שקלים.

חיים אורון: לכן אתה עושה דבר עקום, אתה מעלה לשנתיים, מוריד בשנה השלישית, כי צריך לסגור כאן פערים, לא היום אלא בשבוע הבא בדיון לא קשור.

חיים אורון: היום קודם כל נוריד.

חיים אורון: ההורדה הזאת היא ארבעים?

משה כחלון: כן.

משה כחלון: ארבעים מיליון.

חיים אורון: היום קודם כל הורדנו ארבעים וכולם יצביעו בעד.

חיים אורון: אני אומר לך חד משמעית שבשבוע הבא כולם – לא כולם, אני לא אצביע – יצביעו נגד.

חיים אורון: יכול להיות שזה מה שאתה רוצה שיקרה כי לאור מה שקרה אתמול בוועדת הכלכלה שאפילו על ההחלטה של שטייניץ הקואליציה ברחה לו, אז אני כבר לא יודע מה.

חיים אורון: תנהלו את העסק בתור ממשלה ותביאו הצעה שלמה.

חיים אורון: אתם מציעים לא רק את הסוכרייה היום ובשבוע הבא תשאירו לאופוזיציה לתת לכם את המקל, אלא אני בדיוק מבין מה קורה כאן.

חיים אורון: תאמין לי כחלון שאני מבין בדיוק מה קורה כאן.

שי חרמש: תסביר לנו.

חיים אורון: החיוך שלו כבר אומר.

חיים אורון: בשבוע הבא לא יאשרו לאוצר את ההעלאה וזה מה שיקרה.

חיים אורון: אתה ואני צריכים להיות כאן אחראים על הסיפור.

משה כחלון: ג'ומס צופה פני עתיד.

אמנון כהן: דיברו על כך שבשבוע הבא יבואו לכאן תקנות.

חיים אורון: המכתבים שכולנו קיבלנו וקראנו של הוט, של בזק, של ברונו מדה מרקר שכתב אתמול מאמר, הם לא מתייחסים להצבעה של היום אלא הם מתייחסים להצבעה של שבוע הבא, אבל היא חייבת להגיע כחלק מחוק ההסדרים ויש התחייבות.

משה כחלון: זאת גם החלטת ממשלה.

חיים אורון: החלטת ממשלה אבל השר בא ומסביר לנו שהוא בממשלה בחלק של ההפחתה, בחלק של ההעלאה הוא לא בממשלה.

משה כחלון: למה לא?

משה כחלון: למה אתה אומר את זה?

משה כחלון: אני אמרתי שלא.

משה כחלון: אנחנו נשארים עם משרד האוצר.

משה כחלון: יש לנו בעיה טכנית.

משה כחלון: אני התנגדתי להעלאת התמלוגים אבל בסוף הגענו להסכמה מסוימת עם איזושהי פשרה ונתתי את הסכמתי.

משה כחלון: אני מתנגד לתמלוגים.

משה כחלון: אני חושב שכל כסף שהחברה משלמת צריך לחזור לצרכן ולא לקופת האוצר.

רוחמה אברהם-בלילא: יש הפרדה בין הטלוויזיה לרדיו.

משה כחלון: כרגע מנסים למצוא מענה גם לרדיו האזורי.

משה כחלון: אנחנו מדברים כרגע על שידורים, ושידורים, כולכם הייתם עדים וגם חבר הכנסת אורון היה עד לדיונים, קיימנו רפורמה, העברנו את זה למשטר של רישיונות.

משה כחלון: הסיפור ידוע והרי שנה וחצי הכנסת עסקה בזה ועל הרקע הזה גם הגיעה ההפחתה בתמלוגים.

משה כחלון: ההפחתה בתמלוגים הגיעה על רקע של הרפורמה בשוק הטלוויזיה אותה סיימנו לפני שבועיים וכרגע יש נושא טכני.

ציון פיניאן: אני מבקש לשמוע את נציג האוצר ולאחר מכן חברי הכנסת יוכלו להתייחס גם לרדיו.

ציון פיניאן: בסופו של דבר חברי הכנסת מחליטים, עם כל הכבוד.

עופר מרגלית: לגבי גובה התמלוגים, הגענו להסכמה עם משרד התקשורת וזה המתווה שנקבע.

עופר מרגלית: תזמון ההצבעה על ההפחתה  היום היא מטעמים טכניים כי רק ב-8 בינואר יהיה ניתן לבצע את הקיזוז.

עופר מרגלית: זה אומר להחזיר כסף.

עופר מרגלית: מבחינתנו, אם הכל היה נדון היום, זה היה מצוין ואנחנו מעדיפים את זה.

שי חרמש: למה צריך להחזיר?

שי חרמש: התקנות ל-2010 לא היו אחוז?

נגה רובינשטיין: התקנות ל-2010 יכולות להיות ארבעה אחוזים.

שי חרמש: זאת אומרת, להחזיר רטרואקטיבית ל-2010.

שי חרמש: הבנתי.

גאלב מג'אדלה: אפשר לשאול את כבוד השר שאלה?

גאלב מג'אדלה: בדרך כלל חברות שמתחרות.

גאלב מג'אדלה: פונים אליך בעשרות מכתבים, כולל אני, ואומרים שרוצים רדיו נוסף כדי שתהיה תחרות, כדי שנשמע גם דברים אחרים אבל אני לא מקבל תשובה.

ציון פיניאן: השר יענה בסוף כי את כולם מדאיג נושא הרדיו כי הם שומעים יותר רדיו מאשר צופים בטלוויזיה.

חיים אורון: לרדיו יש יתרון כי הרדיו גם מדבר אתנו.

ציון פיניאן: זה נכון.

אמנון כהן: הרדיו גם שואל וגם עונה.

ציון פיניאן: חברת הכנסת קירשנבאום, בבקשה.

משה כחלון: רגע, פניה, אני ממש מתנצל.

משה כחלון: מנכ"ל הרשות השנייה צריך להשיב לחבר הכנסת מג'אדלה.

משה כחלון: הוא לא דיבר על רדיו רוסי אלא הוא דיבר על רדיו ערבי.

גאלב מג'אדלה: זה לא מותנה בהצבעה שלי.

משה כחלון: חס וחלילה.

פניה קירשנבאום: אני להבדיל לא מתכוונת להבדיל הפעם בין רדיו רוסי לרדיו ערבי, אבל אני רוצה להתייחס לרדיו אזורי.

פניה קירשנבאום: אתם טוענים שזאת רק אכסניה, אבל לדעתי זאת קצת הטעייה למרות שזאת האכסניה.

פניה קירשנבאום: תקנות הרשות השנייה, טלוויזיה ורדיו, למה לא דנים גם על הרדיו?

פניה קירשנבאום: יש איזושהי תופעה במדינת ישראל שגם המקומונים הולכים וצומחים וגם הרדיו האזורי מקבל משקל נוסף והוא באמת מבטא את העניין של אותו אזור והוא חשוב מאוד.

פניה קירשנבאום: אני לא מבינה למה צריכים להוריד את התמלוגים מהטלוויזיה ולהשאיר את הרדיו באותו גובה.

פניה קירשנבאום: אם אתה רוצה לקצץ, תעשה באופן יחסי לכולם, גם לטלוויזיה וגם לרדיו, אם זה מסתדר לך מבחינת הכסף, אבל אי אפשר להשאיר את הרדיו עם ארבעה אחוזים ולטלוויזיה להוריד לאחוז אחד, אפילו שזה יצמח בשנתיים הקרובות.

פניה קירשנבאום: לדעתי, וזאת ההמלצה שלי, התיקון יהיה כזה שהרדיו והטלוויזיה ישבו בדיוק באותו אחוז.

פניה קירשנבאום: אם לא, אני כנראה לא הסכים לזה.

ציון פיניאן: תודה רבה.

ציון פיניאן: חבר הכנסת זבולון אורלב.

זבולון אורלב: ראשית כל, אם אפשר - הואיל ומוצע שבעלי הזיכיונות יקבלו עכשיו הקלות, הואיל והם עומדים לקבל הקלות - לקבל דיווח קצר האם כל בעלי הזיכיונות וסקירה קצרה האם כל בעלי הזיכיונות עומדים בכל ההתחייבויות שלהם, כולל ההתחייבויות הכספיות.

זבולון אורלב: אני חושב שבצד זה שדנים בהקלות, צריך לדעת היכן עומדים מבחינת ההתחייבויות, מבחינת שלא יהיה חוטא נשכר, שגם אנשים לא עומדים בהתחייבויות שלהם וגם מצד שני הם מקבלים הקלות כספיות.

זבולון אורלב: שאלה שנייה היא האם ההקלות הכספיות ישפיעו על התשלום שהצרכנים משלמים לזכיינים.

ליאת גלזר: הצרכנים לא משלמים.

זבולון אורלב: זה לא חל על הכבלים אלא רק על החברה השנייה.

זבולון אורלב: השאלה השלישית שלי.

זבולון אורלב: חוק הקולנוע בחוק הבסיס שלו קובע שחלק מהתמלוגים מוקדשים לקרן הקולנוע.

זבולון אורלב: אמנם בשנים האחרונות יש הוראת שעה ביוזמת האוצר שהאוצר משלם זאת מתקציבו, אבל זאת הוראת שעה.

זבולון אורלב: החוק, בתום התקופה, חוזר למצבו הקודם ובו קרן הקולנוע נשענת על התמלוגים.

זבולון אורלב: מה יקרה אם זה יורד לאחד או לאפס בתום התקופה והאם יש חקיקה ממשלתית כדי להבטיח את קרן הקולנוע שעומדת היום נדמה לי על 65 מיליון שקלים?

זבולון אורלב: מה עומד לקרות עם הדבר הזה?

זבולון אורלב: אני מסכים מאוד להשוות אבל למה ההשוואה היא למטה ולא למעלה?

זבולון אורלב: כמו שאתה מוריד מארבע לאחד, אתה יכול להעלות מאחד לארבע או לקבוע איזשהו מקום באמצע.

זבולון אורלב: הגישה שלך שאתה אומר שמה שגובים מהתקשורת צריך לחזור לציבור, רק השבוע פורסמו על ידי הממשלה שאתה שר בה, ואני תומך בה, ועדת ששינסקי על משאב ציבורי.

זבולון אורלב: גז הוא משאב טבע ציבורי והציבור רוצה ליהנות ממנו.

זבולון אורלב: אותו הדבר גם הערוץ, משאב במחסור והיה עליו מכרז.

זבולון אורלב: זה בדיוק אותו דבר.

זבולון אורלב: מדוע מי שמקבל משאב שהוא במחסור לא ישלם את התגמולים לפחות עד שיעברו לשיטת הרישיונות?

זבולון אורלב: אחרי שעוברים לשיטת הרישיונות אפשר לברר מה יהיה גובה האגרה, אם כי גם הרישיון צריך לשלם אגרה.

זבולון אורלב: מה ההבדל?

זבולון אורלב: מה קרה פתאום שנכס שהוא נכס של הציבור – האוויר והערוץ הוא נכס של הציבור – למה פתאום נכס של הציבור הולכים לתת אותו בחינם בשעה שזה צריך להיות של הציבור?

זבולון אורלב: אפשר להציע שההכנסות מהתגמולים לא ילכו לקופת האוצר ויממנו כל מיני דברים להם אנחנו לא מסכימים ושתהיה קרן מיועדת, למשל לקרן הקולנוע או לדברים אחרים, לשקם את רשות השידור או משהו אחר אבל סתם לפטור את הדבר הזה, אני חושב שזה עומד בסתירה לגישה הבסיסית הערכית שאומרת שנכס של הציבור שייך לציבור ולא שייך למי שמפעיל אותו.

זבולון אורלב: לא הבנתי עדיין כמה זה אחוז אחד מההקלות.

ציון פיניאן: אני חושב עשרה מיליון.

ציון פיניאן: האוצר, כמה זה אחוז אחד מההקלות?

מנשה סמירה: סך הכל התמלוגים בשנה נעים בין 40 ל-50 מיליון שקלים, תלוי ברמת ההכנסות.

זבולון אורלב: הואיל ואני מבין שיש חוק, עומד להיות חוק שעוברים לשיטת הרישיונות ב-2013 כמדומני, איך זה מסתדר עם מה שעכשיו אנחנו עושים ומה עומד לקרות?

זבולון אורלב: מתוך ציפייה שלא נעשה דברים של זיגזגים ולכן מה יהיה בשיטת הרישיונות עם כל הסיפור הזה של התמלוגים?

ציון פיניאן: תודה רבה.

ציון פיניאן: חבר הכנסת אמנון כהן.

אמנון כהן: תודה אדוני היושב ראש.

אמנון כהן: כבוד השר, אני רוצה קודם כל בהזדמנות זאת לחזק את ידיך על עמידה איתנה בנושא של הקישוריות.

אמנון כהן: ברכות.

אמנון כהן: זה לטובת הצרכן ואני מברך אותך.

אמנון כהן: בנושא הספציפי, לגבי הורדת התמלוגים.

אמנון כהן: הבנתי שיש כאן איזשהו סדר שאתם רוצים לעשות בכל הענף הזה וכמובן הייתי מעדיף שכל הנושא, כמו המקל והגזר, יבוא בבת אחת, שכל ההסדרה הכוללת תבוא בדיון אחד כך שנראה את ההשלכות ואת האיזונים הנכונים.

אמנון כהן: אני חושב שגם מבחינתך זה היה הרבה יותר טוב, כי יכול להיות שבתחום השני תהיה לך איזושהי בעיה כי מדובר בהעלאת תמלוגים.

אמנון כהן: תחשוב על כך כי אנחנו רוצים לתמוך.

אמנון כהן: בסך הכל זה לא פוגע בצרכן.

אמנון כהן: אלה פחות הכנסת למדינה.

אמנון כהן: בלב קשה העברנו כאן את ההעלאה בנושא של הדלק בגלל חוסר תקציב והשתנו את זה על הציבור ועל הצרכן.

אמנון כהן: אתה אומר שאולי כאן יש את הסכום אתו יכולת לאזן, עם חלקו לפחות, אבל אתה מוותר עליו.

אמנון כהן: לכאן אלה הדילמות שלנו בוועדת הכספים כאשר אנחנו שומעים את הדברים האלה.

אמנון כהן: אם אתה כבר רוצה  לאשר את זה, והבנתי שזה בגלל שנת 2011, כל נושא המיסוי, אני מאוד מבקש שתמצא פתרון גם לנושא הרדיו האזורי.

אמנון כהן: מדובר ברדיו לאזרחי המדינה, לצרכנים שמקבלים את הדיווחים לא ברדיו ממלכתי אלא ברדיו אזורי.

אמנון כהן: זה מגיע לשכונות, לאזורים אליהם אנחנו שייכים ואני חושב שחייבים לחזק גם אותם.

אמנון כהן: אם אתה אומר להסדיר את הענף, כן, להסדיר את הענף ולא להחריג ולקבוע שהנושא הזה כן והנושא ההוא לא.

אמנון כהן: אני מבקש שתמצא את המינוח הנכון שיאמר איך נוכל בתוך התקנות האלה להכניס גם את הנושא של הרדיו האזורי כך שנפתור גם את נושא התמלוגים באותו מעמד.

ציון פיניאן: תודה רבה.

ציון פיניאן: חבר הכנסת שי חרמש.

ציון פיניאן: תם ונשלם?

שי חרמש: כן.

ציון פיניאן: יש מי מחברי הכנסת שרוצה להתייחס?

ציון פיניאן: לא. מנשה סמירה.

מנשה סמירה: בהמשך לדברים שאמר השר, אני חושב שהוא נתן הסבר נכון.

מנשה סמירה: לגבי התמלוגים, אין מקום להשית את הנטל הזה.

מנשה סמירה: דרך אגב, הרשות השנייה לטלוויזיה ורדיו הם זכייני הטלוויזיה בערוצים המסחריים ו-16 תחנות רדיו אזוריות.

מנשה סמירה: אנחנו לא מדברים על הוט ועל יס שמטופלים במערכת אחרת של מועצת הכבלים והלוויין.

מנשה סמירה: על הזכיינים של הרשות השנייה מוטל נטל רב מאוד בהיבט של התוכן ובהיבטים אחרים שעמד עליהם חבר הכנסת אורלב.

מנשה סמירה: לכן הכיוון שהשר מוביל בעניין של הפחתת התמלוגים, כדי להעביר את מירב המשאבים למסך ולציבור, חייבים לממש אותו וניתן אפילו לומר שזה באיחור.

מנשה סמירה: ארבעת האחוזים הללו הם נטל שהוטל בשנת 2002 וכבר מאז צריך היה לתקן אבל זה נדחה מכל מיני סיבות וכל הזמן חיכו לרפורמות.

מנשה סמירה: אני חושב שטוב שזה ייעשה.

מנשה סמירה: שימו לב למה שאמר נציג האוצר.

מנשה סמירה: יש הכרח לקבל את ההחלטה היום משום שלא ניתן לחצות את ה-8-9 בחודש משום שאז אנחנו מפסידים גם את שנת 2010 וזאת תהיה תקלה.

מנשה סמירה: זה נטל שיתמשך.

זבולון אורלב: במכרז שאתם הוצאתם לא היו ארבעת האחוזים האלה.

מנשה סמירה: היו.

זבולון אורלב: יש מכרז, יש תנאים, ועכשיו פתאום משנים את הכללים באמצע תקופת המכרז?

מנשה סמירה: התנאים השתנו לא רק לרעה ולא רק לטובה.

מנשה סמירה: התנאים השתנו.

מנשה סמירה: אחד הדברים שנאמרו גם במכרז – ואתה היית שותף לדיונים שהיו לא מזמן על ערוץ 10 – שהיכן שצריך היה לשנות ולהטיל בגלל שינויים, זה נעשה, והיכן שצריך היה לעשות את ההתאמות בגלל שהתעשייה והשוק התפתח והשתנה, גם צריך היה לעשות את זה.

זבולון אורלב: מה עשו בזה?

מנשה סמירה: נכון.

מנשה סמירה: זאת אחת הבעיות של מכרז וזאת הסיבה שאנחנו עוברים למשטר של רישיונות בעידן הנוכחי שצריך קצת להיות יותר פתוחים.

מנשה סמירה: במכרז אתה באמת יותר מקובע ויש לך קושי להתאים את הדברים.

מנשה סמירה: השינויים המוצעים כאן אינם חורגים וסותרים באופן מהותי את מה שנכתב במכרז.

מנשה סמירה: לגבי לוח הזמנים זה הכרחי לקבל את ההחלטה היום בגלל הסיבות הטכניות עליהן דיבר האוצר.

מנשה סמירה: אני כן מצטרף לדבריו  של חבר הכנסת כהן וכפי שהשר אמר, לגבי הרדיו כולם מסכימים, גם האוצר – משרד האוצר תומך, ודאי שר התקשורת ואתם – וכל מה שצריך זה לאמץ את ההצעה של חבר הכנסת כהן, לקבל את ההחלטה היום על הטלוויזיה ולומר שלפעול היום טכנית, אפשר להסדיר את העניין – משרד המשפטים כאן, משרד התקשורת – להסדיר טכנית את ההוספה של הרדיו לעניין הזה.

ציון פיניאן: לאחר מכן יש הצעה של הייעוץ המשפטי.

מנשה סמירה: אדוני חבר הכנסת אורלב, כן, 2009 הסתיימה בשנה שהייתה עמידה יפה וראויה, ואני חייב לומר שהעמידה גם של הממשלה, של הכנסת, שלנו, של הרשות השנייה, עשתה את שלה.

מנשה סמירה: הייתה עמידה במחויבויות.

מנשה סמירה: 2010 מסתמנת כעמידה.

מנשה סמירה: בתחומי התשלומים הכספיים יש עמידה.

מנשה סמירה: הייתה אי בהירות לגבי נושא התמלוגים בגלל כל הסוגיה שעכשיו נפתרת וגם נאלצנו להשתמש בסמכויות שלנו, אבל לטעמי, אני יכול לומר שהזכיינים מבינים והם עומדים ויעמדו, ויש את כלי האכיפה לטובת הנושא הזה.

ציון פיניאן: תודה רבה.

יוליה שמאלוב-ברקוביץ: אני רוצה לומר לחבר הכנסת אורלב שהציבור הפסיד בטלוויזיה המסחרית בשנת 2010 סכום של 67 עד 50 מיליון שקלים.

יוליה שמאלוב-ברקוביץ: אתה אומר שהטלוויזיה המסחרית שייכת לציבור.

זבולון אורלב: איך הוא הפסיד?

יוליה שמאלוב-ברקוביץ: אני אסביר.

יוליה שמאלוב-ברקוביץ: אמרת שצריך להוריד את התמלוגים כי מדובר בכל מקרה בנכס של הציבור.

זבולון אורלב: נכון.

יוליה שמאלוב-ברקוביץ: זה מאוד פופולרי בזמן האחרון לומר על כל דבר שהוא נכס של הציבור.

יוליה שמאלוב-ברקוביץ: רציתי להסב את תשומת לבך שהטלוויזיה המסחרית הפסידה בשנת 2010 סכו של 67 מיליון שקלים, ואת זה צריך לדעת.

זבולון אורלב: מי הפסיד, הזכייניות?

יוליה שמאלוב-ברקוביץ: הזכייניות, כן.

יוליה שמאלוב-ברקוביץ: אמרת שזה שייך לציבור ולכן אני מסבירה.

זבולון אורלב: לא, לא הבנת אותי נכון.

זבולון אורלב: לא ידעתי שאני מורה כזה גרוע שלא מבינים אותי.

זבולון אורלב: לא הבנת אותי בכלל.

יוליה שמאלוב-ברקוביץ: אדוני היושב ראש, אני רוצה להצטרף לחברת הכנסת פניה קירשנבאום ואמנון כהן, כי אם כבר אנחנו מסדירים את הנושא, אני חושבת שבהחלט צריך להסדיר גם את נושא הרדיו האזורי.

יוליה שמאלוב-ברקוביץ: אני רוצה לומר עוד דבר מאוד חשוב.

יוליה שמאלוב-ברקוביץ: כרגע שאלנו את מנשה סמירה כמה כסף הוא מהתמלוגים עד כה.

יוליה שמאלוב-ברקוביץ: מדובר על ארבעים מיליון שקלים תמלוגים לשנה.

יוליה שמאלוב-ברקוביץ: זה לא קשור לתקנה הזאת אלא אנחנו מדברים על התקנה של הסלולר, 2.5 אחוזים תמלוגים מהסלולר שעד כה לא היו, אנחנו מגיעים לסך הכל 400 מיליון מהתמלוגים, לפי מה שאני יודעת, ולכן המהלך הזה, אדוני השר, אני רוצה לברך אותך עליו למעט דבר אחד לגביו הגשתי הצעת חוק בנושא והוא להעביר את כספי התמלוגים, לפחות חלק מהם, לקרן קולנוע ולהגדיל אותה וגם לסרטים דוקומנטריים ולסוגה עלית.

זבולון אורלב: לא קיבלתי תשובות לא על משטר הרישיונות ולא על קרן הקולנוע.

ליאת גלזר: חוק הרשות השנייה קובע שכאשר משנים את שיעור התמלוגים שחל על זכייניות הרשות השנייה, השיעור הזה יכול להיכנס לתוקף רק בעוד חצי שנה.

ליאת גלזר: כלומר, גם אם אנחנו רוצים שב-2010 השיעור ירד וב-2011, הכניסה עצמה לתוקף יכולה להיות בעוד חצי שנה.

ליאת גלזר: לכן הצענו במסגרת התקנות האלה התאמה לגבי מועדי התשלום של שנת 2010 וביקשנו לדחות את מועד התשלום של התמלוגים של שנת 2010 ליולי 2011, כאשר כבר יהיה השיעור החדש, אבל פספסנו את שני הרבעונים הראשונים של שנת 2011 שגם בהם השיעור החדש עוד לא יכול להיכנס לתוקף ואנחנו מבקשים להוסיף שתשלום התמלוגים עבור שנת 2010 ושני הרבעונים הראשונים של שנת 2011 יידחה לתאריך שקבוע כאן, ה-1 ביולי 2011.

ציון פיניאן: נרשם.

יעקב אדרי: אני רוצה להצטרף לדברי חבריי ולברך את השר על הפעילות החשובה שהוא עושה למען הציבור.

יעקב אדרי: באמת, תודה רבה.

יעקב אדרי: אני רוצה לנצל את ההזדמנות הזאת ולהעלות נושא לגביו אני עדיין מקבל תלונות.

יעקב אדרי: אדוני השר, יש טענות שבדרום לא קולטים טוב, לא את רשת ב', לא את גלי צה"ל.

יעקב אדרי: אני לא יודע אם זה קשור אליך, אבל אנא ממך, תראה מה אתה יכול לעשות בנושא הזה.

ציון פיניאן: הם קולטים שם רדיו דרום.

יעקב אדרי: כשאני קורא אגרת טלוויזיה ורדיו, הייתי רוצה ששני הדברים יבואו ביחד.

ציון פיניאן: אני רואה שהאווירה בקרב חברי הכנסת היא להכניס את הרדיו כך שלא תהיה רק הטלוויזיה אלא הרדיו והטלוויזיה.

ציון פיניאן: אני מבין שנציג האוצר רוצה לומר מספר מלים.

עופר מרגלית: אין התנגדות עקרונית לרעיון הזה.

ציון פיניאן: ובא לציון גואל.

עופר מרגלית: אנחנו לא יכולים להעביר אותו היום בלי שנבחן את הנושא.

מירי רגב: מה יש לבחון?

מירי רגב: כבר בחנתם.

מירי רגב: לא מצביעים בעד הטלוויזיה ונגד הרדיו.

מנשה סמירה: כל הרדיו הוא שלושה מיליון שקלים בשנה.

מירי רגב: או שרבים על שניהם או על אף אחד מהם.

שגית אפיק: התקנות שבפניכם הן תקנות הרשות השנייה לטלוויזיה ורדיו אבל הן לא חלות על התמלוגים של הרדיו האזורי כמו שאתם מבקשים.

שגית אפיק: בעניין הזה יש תקנות אחרות שנקראות תקנות הרשות השנייה לטלוויזיה ורדיו, תשלומי בעל זיכיון לשידורי רדיו.

שגית אפיק: התקנות האלה לא בפניכם כרגע ולכן להכניס את הרדיו האזורי דרך התקנות האלה, מבחינה משפטית זה דבר שהוא בלתי אפשרי.

מגלי והבה: נדחה את זה לשבוע הבא.

יעקב אדרי: אפשר לחכות שיביאו את זה ביחד.

פניה קירשנבאום: איך קורה שעכשיו הורדת תגמולים מגיעה בתקנה אחת והתמלוגים שלהם יושבים בתקנה אחרת?

פניה קירשנבאום: תסבירי איך.

פניה קירשנבאום: הרי גם עכשיו דנים על התמלוגים ולא דנים על משהו אחר.

פניה קירשנבאום: תסבירי איך זה יושב בשני מקומות שונים.

שגית אפיק: חקיקת המשנה מוסדרת בתקנות שונות.

רוחמה אברהם-בלילא: אני מבינה שעל פניו הלך הרוח של הוועדה הוא להכניס את הרדיו.

רוחמה אברהם-בלילא: אני מבינה שהבעיה היא טכנית.

רוחמה אברהם-בלילא: בואו לא נצביע על זה עכשיו אלא נתכנס בעוד שעתיים או לפני שמתכנסת המליאה, ועד אז יביאו לנו תקנות שכוללות את הרדיו ונצביע על הכל.

רוחמה אברהם-בלילא: זאת הערתה של היועצת המשפטית וכיוון שמדובר כאן רק בהיבט הטכני, זה עניין של שעה-שעתיים ויביאו תקנות עליהן נצביע.

מירי רגב: התקנות של הטלוויזיה אמורות להיות מאושרות עד ה-8 בינואר.

ציון פיניאן: עד ה-10 בינואר.

מירי רגב: היא הנותנת.

מירי רגב: אם כך, עד יום שני הקרוב אפשר בהחלט להגיש תקנות לשניהם, תקנות שיתייחסו גם לטלוויזיה וגם לרדיו.

רוחמה אברהם-בלילא: ה-10 בינואר זה יום שני בבוקר.

חיים אורון: אני תומך בהצעות שמובאות כאן אבל אני רוצה להציע לשר תוספת נוספת לגבי העלאת האגרה.

חיים אורון: אני מציע לצרף תיקון בחקיקה, להחזיר את אגרת הטלוויזיה ברשות השידור, לבטל את ההפחתה שהייתה לפני שבועיים במחטף באחת מהצבעות הכנסת.

חיים אורון: אז נעשה דבר שלם.

חיים אורון: אני מציע את זה ברצינות.

יעקב אדרי: מה הצעת?

חיים אורון: להחזיר את ההפחתה ברשות השידור בתוך התיקונים שאנחנו עושים עכשיו.

חיים אורון: בשעתיים הקרובות תביאו הצעה גם לגבי זה.

ציון פיניאן: אני מצטער, זה לא על סדר היום.

חיים אורון: כל מה שמדברים עכשיו הוא לא על סדר היום.

חיים אורון: אין לי התנגדות למה שמדברים עכשיו, אבל זה לא על סדר היום.

ציון פיניאן: בערבית יש פתגם.

ציון פיניאן: מישהו בא לאפר את החברה שלו, אבל עיוור אותה.

חיים אורון: יש באידיש פתגם שאני לא רוצה לומר אותו כי זה דבר לא יפה, אבל נער הייתי וגם זקנתי ואני יודע בדיוק מה זה.

גאלב מג'אדלה: עד שיש לנו שר טוב כזה, למה אתם מתעללים בו?

מירי רגב: אני חושבת שהוא בעד ההצעה שלנו.

ציון פיניאן: אני אתן לשר לומר את דבריו ולאחר מכן נחליט.

משה כחלון: למי מחברי הכנסת שהגיע באיחור, אני אמרתי בתחילת דבריי שאני תומך בהפחתה של התמלוגים של הרדיו האזורי והשוואתם לתמלוגים של הטלוויזיה.

משה כחלון: אני אומר לכם את זה בצורה הכי ברורה.

משה כחלון: יש מועדים של פרסום ברשומות ואם אנחנו נפספס את זה, אנחנו הולכים להעניש חברות.

משה כחלון: מדובר ב-8 בינואר.

משה כחלון: הוויכוח בינינו היה אם המשרד שלי או משרד האוצר או משרד המשפטים היה אומר לכם שהם מתנגדים לזה.

משה כחלון: יש כאן הצעה של היועצת המשפטית שתוך זמן קצר, שבוע עד עשרה ימים אנחנו נביא תקנות נוספות של הרדיו.

מירי רגב: אבל האוצר אמר שהוא צריך לבחון את זה.

משה כחלון: אני לא יודע על התנגדות האוצר להפחתה.

רוחמה אברהם-בלילא: זה לא יקרה.

רוחמה אברהם-בלילא: גם אני הייתי שרה בממשלה.

משה כחלון: אתם מתנגדים להפחתה?

עופר מרגלית: אין לנו שום התנגדות עקרונית.

שגית אפיק: אם אפשר להבין, למה התאריך הזה של ה-10 בינואר, מבחינת האוצר, אם אתה יכול להסביר.

עופר מרגלית: פרסום ברשומות.

שגית אפיק: זה לא הפרסום ברשומות.

שגית אפיק: אתה יכול להסביר למה אתה צריך את התאריך הזה?

יובל צלנר: ה-10 בינואר נסגרת שנת 2010 וכל הכספים שהתקבלו ב-2010 נשארים ב-2010.

שגית אפיק: אם זה יהיה יומיים אחרי זה?

יובל צלנר: המערכות נסגרות.

פניה קירשנבאום: אם התקנה נסגרת, איך תעשו את זה עם הרדיו?

שגית אפיק: איך אפשר יהיה להחזיר את תחנות הרדיו האזוריות אם השנה תיסגר?

שגית אפיק: זאת אומרת שגם את הרדיו האזורי אפשר להעביר עד ה-10 בינואר לפי מה שאתם אומרים.

ציון פיניאן: לשר יש הצעה.

משה כחלון: מנשה, אם אנחנו נרצה להביא זאת מחר לדיון, אתם תוכלו לעמוד בזה, בתקנות לרדיו למחר?

מנשה סמירה: התשובה היא כן.

משה כחלון: אני מבקש להצביע היום על הטלוויזיה, ומחר על רדיו.

ציון פיניאן: זו התחייבות לפרוטוקול.

פניה קירשנבאום: אבל מחר זה לא יום כנסת, זה יום חמישי.

משה כחלון: אז יום ראשון.

פניה קירשנבאום: אולי היום אחרי הצהרים?

אחמד טיבי: אדוני היו"ר, היום בשעה 4.

מנשה סמירה: אדוני השר, תמלוגי הרדיו בשנה, מתוך ה- 50 מיליון, זה כ- 3 או 4 מיליון ₪. על מה אנחנו צריכים לעשות דיון?

מנשה סמירה: 3 או 4 מיליון ₪, מתוך כל ה- 50.

משה כחלון: בסדר, אבל השאלה היא האם אנחנו מוכנים טכנית.

מנשה סמירה: נגה, אפשר היום ב- 4?

נגה רובינשטיין: אנחנו מבחינתנו, נוכל לעשות את זה מבחינה טכנית.

נגה רובינשטיין: אבל, צריך להביא בחשבון שצריך אישור נוסח ממשרד המשפטים ואישור על הפעולה של 2010, והאוצר כמובן, כל גורמי הממשלה נתגייס לעשות את זה לקראת אחר הצהרים ואנחנו מקווים להביא את ההצעות.

יצחק וקנין: רבותי, השר מתחייב לכם, כל הצדדים מסכימים, שבוע הבא יביאו את זה ---

ציון פיניאן: לא בשבוע הבא, היום ב- 4.        	השר מבקש, לאשר את התקנות עכשיו, והוא מתחייב עד שעה 4 תהיה הצבעה שנייה לרדיו.

משה כחלון: זה יהיה לנו עד 4?

ציון פיניאן: משרד המשפטים, זה יהיה עד 4?

דנה נויפלד: היא לא יכולה לתת תשובה עכשיו, היא יכולה להתאמץ, זה הכל.

משה כחלון: אבל חשוב לי התחייבות גם מהאוצר וגם מהמשפטים, אני צריך לדעת.

משה כחלון: אם לא, אני לא אתחייב לפרוטוקול.

זבולון אורלב: בינתיים תשיב לי, זה מעביר עוד 2 דקות.

דנה נויפלד: זה יהיה בסדר.

משה כחלון: טוב, אני סומך עלייך.

ציון פיניאן: משרד האוצר.

אמנון כהן: ציון, לפני ההצבעה אנחנו חייבים לבחון.

ציון פיניאן: לא, לא חייבים.

משה כחלון: מה יש לבחון?

משה כחלון: אתם הרי תומכים.

עופר מרגלית: לבחון את התקנות שיהיו.

ציון פיניאן: התקנות יגיעו דרך משרד המשפטים.

דנה נויפלד: צריך הסכמה של משרד האוצר.

רוחמה אברהם-בלילא: אני לא מבינה את התום לב.

רוחמה אברהם-בלילא: הרי מלכתחילה הרדיו והטלוויזיה היו ביחד.

ציון פיניאן: זו הבעייה, הם לא היו ביחד.

משה כחלון: אם הם היו ביחד, הייתי נותן להפריד את זה?

רוחמה אברהם-בלילא: אתם השקעתם, הלך הרוח היה מלכתחילה שהוא חיובי, למה לעשות את כל הדבר הזה?

משה כחלון: אנחנו הולכים על זה, וזה יהיה.

משה כחלון: רוחמה, אל תשכחי שבסוף השר מחליט.

משה כחלון: אם אני אומר כן, אז יהיה, אם לא אז לא.

ציון פיניאן: השר מתחייב שעד שעה 4 זה יהיה מוכן.

משה כחלון: את חושבת שאני אומר לפרוטוקול, קבל עם ועולם, שאני מוכן ואני אוריד, ואז אני לא אוריד?

ציון פיניאן: אני כבר אומר, גם עם האוצר, בגין 3 מיליון אנחנו נצביע על כולם.

משה כחלון: סיכמנו, שמעת את האוצר, שמעת את משרד המשפטים.

דנה נויפלד: כל מה שאני מבקשת להגיד, , החוק קובע את תהליך האישור הזה.

דנה נויפלד: השר מסכים בהסכמת שר האוצר, ולכן אנחנו כפקידים יכולים לבוא ולתת לכם, ונעשה כמיטב יכולתנו, אבל מה לעשות?

דנה נויפלד: המחוקק קבע את תהליך ההתקנה ואנחנו צריכים לעמוד בו באופן שבו עומדים בהליכי התקנה.

דנה נויפלד: עופר יחזור למשרד, ויעשה את הברורים הנדרשים, ובסופו של דבר את ההסכמה של שר האוצר.

דנה נויפלד: אותו דבר עם הפרסום, ולעניין הרטרואקטיביות, וזה הכל.

יעקב אדרי: אני אומר לכם דבר אחד.

יעקב אדרי: אם אתם אומרים היום בשעה 4, ואני מאמין לכל מילה שהשר אומר, אז מדוע לא לדחות גם את ההצבעה הזאת לשעה 4?

ציון פיניאן: לא יעקב, אנחנו פה היום.

ציון פיניאן: חבר הכנסת אורלב, בבקשה.

זבולון אורלב: כבוד השר, נא התייחסותך לשני נושאים: 1 – סוגיית קרן הקולנוע, מה יהיה?

זבולון אורלב: ; 2 – משטר הרישיונות, מה יקרה?

משה כחלון: מה יהיה במה?

זבולון אורלב: עם התמלוגים, האגרות, מה יקרה שם?

מנשה סמירה: לשאלת חבר הכנסת אורלב, בעניין הרישיונות הנושא מוסדר וכרגע מטפלים.

מנשה סמירה: מה שחל עכשיו, יחול בזמן הרישיונות.

מנשה סמירה: אם התמלוגים עמדו על 1%, בזמן הרישיונות זה יהיה 1%.

מנשה סמירה: כלומר, מה שיוחלט עכשיו, יחול בזמן הרישיונות.

מנשה סמירה: עכשיו עושים את ההעברות מרישיונות.

מנשה סמירה: לגבי הקולנוע, בחקיקה האחרונה, ונמצא כאן נציג האוצר- - -

ציון פיניאן: סליחה, אני מבקש, היועצים המשפטיים, אנחנו לקראת סיום.

מנשה סמירה: לגבי חוק הקולנוע, בפעם האחרונה, לאחר שהתקבלה הוראת שעה, הקשר עם התמלוגים כבר לא ישיר.

מנשה סמירה: כלומר, חוק הקולנוע בא ממקורות האוצר, באשר הם.

זבולון אורלב: אבל הוראת שעה מסתיימת בתאריך מסויים.

מנשה סמירה: אז בעוד 5 שנים, לכשתסתיים, נצטרך לדון ולהתמודד.

מנשה סמירה: אין זיקה ישירה בין הדברים.

זבולון אורלב: מסתיימת הוראת שעה, חוזר החוק לקדמותו, והוא נשען על התמלוגים.

מנשה סמירה: ואז יתקיים הדיון ויצטרכו למצוא, כמו שנמצא ל- 5 השנים בהוראת השעה המקור.

זבולון אורלב: מי שמצביע, שידע.

זבולון אורלב: בתום תקופת הוראת שעה, אין מקור לקרן הקולנוע.

מנשה סמירה: אבל אדוני, כבר היום הקשר הזה ניתק.

זבולון אורלב: האוצר כרגע הסכים, האם הוא יסכים בתום תקופת הוראת השעה?

זבולון אורלב: אני מבין את הבהלה והרצון ברגע האחרון, ולהגיד מוכרחים היום.

זבולון אורלב: זה הכל בסדר, אלה הליכים מאוד מתוקנים מה שקורה כאן.

זבולון אורלב: זאת שערורייה מה שקורה כאן, הכל תמיד ברגע האחרון.

זבולון אורלב: מה קרה?

זבולון אורלב: לא ידעתם את זה כמה שנים?

זבולון אורלב: פתאום ברגע האחרון?

זבולון אורלב: שואלים פה שאלה רצינית, על תעשייה שלמה שעומדת להיפגע, לא יכולה להתקבל תשובה מסודרת?

ציון פיניאן: תודה רבה.

ציון פיניאן: חבר הכנסת זאב אלקין, בבקשה.

זאב אלקין: תודה רבה אדוני היו"ר, אני מקווה שאני אציע עכשיו הצעת פשרה, שמצד אחד חברי הכנסת ירגישו בטוח שעניין הרדיו לא "יברח", ומצד שני אנחנו נלך לקראת השר כי אין סיבה שלא לסמוך על דבריו.

זאב אלקין: אני מציע, שנצביע עכשיו על הטלוויזיה, אדוני היו"ר יעשה רביזיה על ההחלטה הזאת והרביזיה תרד ברגע שיאושר הרדיו.

ציון פיניאן: מי בעד התקנות המובאות לפניכם?

ציון פיניאן: מי נגד?

חיים אורון: רביזיה.

ציון פיניאן: רביזיה, של חבר הכנסת ציון פיניאן.

זאב אלקין: לא צריך להצביע.

חיים אורון: לא. אלקין, יש גם רביזיה שלי ואני רוצה להצביע.

חיים אורון: יש חמישה אנשים שמבקשים רביזיה.

ציון פיניאן: בבקשה נציג האוצר.

יובל צלנר: מכיוון שמחזירים עכשיו 4% על 2010, ורק ביולי גובים 1% על 2010, זה הפער של החצי שנה הזאת, וכדאי שיובהר שיש רביזיה והזכיינים יצטרכו לשלם על זה.

מירב תורג'מן: אנחנו נסגור את זה כרביזיה.

ציון פיניאן: תודה רבה, הישיבה נעולה.